Amplats gaan direk met werkers praat - Maroela Media
Amplats gaan direk met werkers praat
Foto: STEPHANE DE SAKUTIN/AFP/GettyImages
Anglo American Platinum (Amplats) sal sy jongste loonaanbod direk aan sy werknemers dwarsoor Suid-Afrika aanbied, het die maatskappy Woensdag gesê.
“Ons het sedert verlede week ŉ reeks massavergaderings in Rustenburg gehou,” het Mpumi Sithole, woordvoerder van Amplats, aan Sapa gesê. “Ons het vandeesweek met vergaderings begin in die Oos-Kaap, Lesotho en Mosambiek om direk met die werknemers te gesels oor die gewysigde aanbod.”
Sithole het stakende myners aangemoedig om met die maatskappy se menslikehulpbronne-bestuurders te gesels wat die aanbod sal bespreek en die besonderhede daarvan sal verduidelik.
Die Association of Mineworkers and Construction Union (Amcu) het Dinsdag die jongste loonaanbod van die platinummaatskappye verwerp om die drie maande lange staking tot ŉ einde te bring. Jimmy Gama, tesourier van die vakbond, het aan Sapa bevestig dat die vakbond die jongste aanbod van Amplats, Lonmin en Impala Platinum (Implats) verwerp het.
Onderhandelinge tussen Amcu en die werkgewers het verlede Donderdag vasgeval. -SAPA
NASA-logo mag nie gebruik word nie
R100 000-beloning aangebied ná moord